b'\n_START_ARTICLE_\nEgiptovski jastreb\n_START_SECTION_\nOpis\n_START_PARAGRAPH_\nEgiptovski jastreb je majhen jastreb, najmanj\xc5\xa1i, kar jih \xc5\xbeivi v Evropi. Zraste od 60 do 70 cm in ima razpon kril med 150 in 160\xc2\xa0cm. Te\xc5\xbea odraslih ptic se giblje med 1,3 in 2 kg._NEWLINE_Odrasle ptice so umazano bele barve s \xc4\x8drnimi  konicami peruti, mlade pa so temnej\xc5\xa1e rjave barve. Obraz odraslih ptic je gol in rumene barve, kljun je dolg in na koncu \xc4\x8drn. V letu ga spoznamo po ravnih, \xc5\xa1irokih krilih in klinasto oblikovanem repu.'